РЕГЛАМЕНТ ЗА ИЗПЪЛНЕНИЕ (ЕС) № 76/2014 НА КОМИСИЯТА
от 28 януари 2014 година
за изменение на Регламент (ЕО) № 684/2009 по отношение на данните, които трябва да се предоставят в рамките на компютризираните процедури за движението на акцизни стоки под режим отложено плащане на акциз
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2008/118/ЕО на Съвета от 16 декември 2008 г. относно общия режим на облагане с акциз и за отмяна на Директива 92/12/ЕИО (1), и по-специално член 29, параграф 1 от нея,
като има предвид, че:
(1)
С цел да се подобри съответствието между информацията за движението на акцизни стоки, притежавана от органите, отговарящи за акцизите, и информацията за внесени акцизни стоки, притежавана от органите, отговорни за формалностите по вноса, когато акцизните стоки се движат под режим отложено плащане на акциз от мястото на внасяне, изпращачът трябва да посочи кода на митническото учреждение, отговорно за приключването на формалностите по вноса на акцизните стоки, които се движат под режим отложено плащане на акциз.
(2)
За да се предотвратят злоупотребите с механизма за доставяне на акцизни стоки до адреси, неизброени в регистъра, посочен в член 19 от Регламент (ЕС) № 389/2012 на Съвета (2), когато се посочва мястото на доставка в проекта за електронен административен документ, проекта на съобщението за промяна на мястото на получаване и проекта на съобщението за разделяне на операцията, изпращачът следва да може да вписва адреси, различни от посочените в този регистър, само когато регистрираният получател има разрешение за директна доставка или когато има повече от едно място за доставка, известно на държавата членка, която отговаря за разрешението на регистрирания получател.
(3)
За да могат компетентните органи на държавата членка на изпращане да изпълнят задълженията си съгласно член 21, параграф 5 от Директива 2008/118/ЕО, когато акцизни стоки се движат под режим отложено плащане на акциз с намерение да бъдат изнесени от територията на Съюза, изпращачът следва да посочи кода на учреждението за износ в проекта за електронен административен документ.
(4)
Списъкът с кодовете на вида на транспорта в приложение II към Регламент (ЕО) № 684/2009 на Комисията (3) включва код на видове транспорт, различни от изрично посочените в този списък. За да се установи използваният вид транспорт, когато се използва този код, необходимо е да се добави текстово описание на въпросния вид транспорт.
(5)
Съгласно член 22 от Директива 2008/118/ЕО компетентните органи на държавата членка на изпращане могат да разрешат на изпращача да пропусне данните относно получателя, ако мястото на получаване не е известно в момента на подаване на проекта за електронен административен документ. Поради това изискването, предвидено в приложение I към Регламент (ЕО) № 684/2009, за определяне на новия получател на движението не следва да се прилага, когато мястото на получаване не е известно в момента на разделяне на операцията.
(6)
Съгласно член 18, параграф 4, буква б) от Директива 2008/118/ЕО на държавите членки на изпращане е позволено да отменят задължението за предоставяне на обезпечение за движение за енергийни продукти, които се движат под режим отложено плащане на акциз по море или фиксиран тръбопровод, когато другите засегнати държави членки са съгласни с това. Ето защо следва да се включи код на вида на лицето, което предоставя обезпечението, който да посочва, че не е предоставено обезпечение.
(7)
Структурата на кода на акцизния продукт в групата данни на стоковата част на е-АД в таблица 1 от приложение I към Регламент (ЕО) № 684/2009 и структурата на същата позиция от данни в таблица 6 на същото приложение се различават. Структурата, определена в таблица 6, е вярна, ето защо структурата на предишните данни следва да бъде адаптирана, за да съответства на структурата на данните в таблица 6.
(8)
Структурата на поредния номер в групата данни „е-АД за движение на акцизни стоки“ в таблица 6 от приложение I към Регламент (ЕО) № 684/2009 вече не съответства на договорената структура на спецификациите на общата система. Данните следва да бъдат адаптирани, за да съответстват на структурата в спецификациите на общата система.
(9)
Поради това Регламент (ЕО) № 684/2009 следва да бъде съответно изменен.
(10)
За да се хармонизира датата на прилагане на настоящия регламент с договорената дата на прилагане на новата фаза на компютризираната система, установена с Решение № 1152/2003/ЕО на Европейския парламент и на Съвета (4) и да се даде достатъчно време на Комисията и на държавите членки да създадат условия за изпълнението на новите си задължения във връзка с документацията, произтичащи от настоящия регламент, той следва да се прилага от 13 февруари 2014 г.
(11)
Мерките, предвидени в настоящия регламент, са в съответствие със становището на Комитета по акцизите,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 684/2009 се изменя, както следва:
1)
Приложение I се изменя съгласно приложение I към настоящия регламент.
2)
Приложение II се изменя съгласно приложение II към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент се прилага от 13 февруари 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 28 януари 2014 година.